นายกรัฐมนตรียืนยันรัฐบาลมุ่งหวังเลิกใช้สารเคมีพาราควอตโดยเร็วที่สุด
พลเอก ประยุทธ์ จันทร์โอชา นายกรัฐมนตรี กล่าวถึงกรณีที่คณะกรรมการวัตถุอันตรายมีมติอนุญาตให้ใช้สารเคมีอันตรายสำหรับกำจัดวัชพืชพาราควอตต่อไปอีก 2 ปี ว่า รัฐบาลมุ่งหวังที่จะยกเลิกการใช้สารเคมีพาราควอตในอนาคต ด้วยการกำหนดนโยบายที่จะช่วยลด ละ เลิก การใช้สารเคมีให้เร็วที่สุด ด้วยวิธีการที่เหมาะสม โดยได้กำชับคณะกรรมการฯให้ตอบคำถามชี้แจงทุกฝ่ายให้ได้ภายหลังที่มีมติออกมา        นายกรัฐมนตรี ปฏิเสธไม่ทราบว่ากลุ่มทุนสารเคมีคือใคร และเข้ามามีบทบาทในการกำหนดทิศทางสารเคมีของไทยอย่างไร โดยให้ไปพิจารณาและศึกษาให้ดี เพราะทุกวันนี้มีการกล่าวอ้างให้เกิดความเสียหาย ซึ่งทุกคนต้องร่วมมือกันแก้ปัญหาด้วย        นายกรัฐมนตรี ยังกล่าวว่า รัฐบาลให้ความสำคัญกับการรณรงค์ให้ประชาชนระมัดระวังอุบัติเหตุจากการใช้รถใช้ถนน เนื่องจากหลายภาคส่วน รวมถึงต่างประเทศ ได้พิจารณาแล้วเห็นว่าปัจจัยที่ทำให้เกิดอุบัติเหตุและเสียขีวิต มีทั้งการดื่มสุรา และการบังคับใช้กฏหมายจราจรที่ยังไม่เข้มงวด ดังนั้นจึงจะมีการพิจารณาร่างพระราชบัญญัติจราจรทางบก เพื่อให้เกิดการบังคับใช้กฏหมายและแก้ไขปัญหาได้อย่างยั่งยืน แต่ทั้งนี้ต้องยอมรับว่าหากออกกฏหมายมา ต้องมีคนเดือดร้อนบ้าง แต่ยืนยันจะพิจารณาให้ดีที่สุด เพื่อความปลอดภัยของทุกคน